**Høringsbrev – Forslag om ny forskrift for vann- og avløpsgebyrer**

Ringerike kommune legger med dette forslag til ny vann- og avløpsforskrift ut på høring. Frist for innsending av uttalelser er satt til 3. oktober 2023 (10 uker høringsfrist).

Høringssvar kan sendes postmottak@ringerike.kommune.no, Postboks 123 Sentrum, 3502 Hønefoss.

# Oppsummering av de største endringene

I forslag til ny forskrift er tilknytningsgebyret utformet slik at boligeiendommer skal betale per boenhet, mens næringseiendommer skal betale etter kategorier avhengig av nominell diameter på vanninntaksledningen. Dette er en videreføring av dagens praksis.

Ny vann- og avløpsforskrift foreslår å innføre et todelt årsgebyr for både vann og avløp, med en fast og variabel del. Det er foreslått at boligeiendommer skal betale et fastgebyr per boenhet, mens næringseiendommer skal betale fastgebyr etter fastsatte kategorier basert på vannforsyningskapasitet. Bakgrunnen for inndelingen i kategorier er at kommunen må ta hensyn til at kommunens infrastrukturkostnader knyttet til vann og avløp, er forholdsmessig høyere for storforbrukende abonnenter enn for en boligeiendom.

Den variable delen av gebyret fastsettes etter målt forbruk, men for abonnenter som ikke har vannmåler må kommunen stipulere forbruket. Ved stipulert forbruk foreslås det i ny forskrift at forbruket beregnes ut fra eiendommens bruksareal (BRA) etter NS-3940, i henhold til et forholdstall mellom bruksareal og vannvolum. I forslag til ny forskrift foreslås det en omregningsfaktor på 1,2 m3 per m2 bruksareal. Det er få abonnenter i Ringerike kommune som trenger å stipuleres etter areal (under 100 abonnenter ca.).

Simuleringen nedenfor viser en sammenligning av VA-gebyrene i 2023 ved ny og gjeldende VA-forskrift. Grønn bakgrunn i tabellen nedenfor betyr at abonnenten vil betale mindre etter ny forskrift enn i dag, mens rød bakgrunn betyr at abonnenten vil betale mer etter ny forskrift. Disse fargekodene er brukt gjennomgående utover i notatet. Det er tatt utgangspunkt i fire ulike nivåer for målt forbruk; 60, 120, 200 og 2.000 m3.

|  |  |  |  |
| --- | --- | --- | --- |
| **Årsgebyr vann inkl. mva.** | **m3** | **Gjeldende** | **Ny forskrift** |
| Leilighet | 60 | 2 850 | 3 009 |
| Enebolig | 120 | 9 500 | 9 414 |
| Enebolig med hybel | 220 | 10 450 | 10 593 |
| Kontorbygg | 900 | 42 750 | 41 967 |
| Industri | 4 500 | 213 750 | 209 043 |

Tabell 1 - Simulerte vanngebyrer ved ny og gammel forskrift

|  |  |  |  |
| --- | --- | --- | --- |
| **Årsgebyr avløp inkl. mva.** | **m3** | **Gjeldende** | **Ny forskrift** |
| Leilighet | 60 | 4 950 | 5 136 |
| Enebolig | 120 | 9 900 | 9 834 |
| Enebolig med hybel | 220 | 18 150 | 18 102 |
| Kontorbygg | 900 | 74 250 | 71 778 |
| Industri | 10 000 | 371 250 | 357 573 |

Tabell 2 - Simulerte avløpsgebyrer ved ny og gammel forskrift

# Forslag til ny forskrift for vann og avløp

I det følgende skisseres hovedtrekkene og de mer spesielle forholdene i forslaget til ny forskrift for vann og avløp.

## Tilknytningsgebyr

Ved tilknytning til kommunalt vann- og/eller avløpsnett er det abonnenten som står for rørleggerkostnaden.

I forslag til ny forskrift er tilknytningsgebyret foreslått krevd ved hendelsene beskrevet i forskriftens § 2-1 første ledd bokstav a til d.

Tilknytningsgebyret er utformet slik at boligeiendommer skal betale per boenhet, mens næringseiendommer skal betale etter kategorier avhengig av nominell diameter på eiendommens vanninntaksledning ved avgreningspunktet.

Videre legges det opp til å ilegge tilknytningsgebyr ved til-/påbygg på eksisterende eiendom, utover 80 m2. Hensikten med dette er å rettferdiggjøre at belastningen på vann- og avløpsinfrastrukturen vil øke ved en større arealutvidelse. Det er et forslag å sette en nedre grense på 80 m2, slik at det i hovedsak ikke vil ramme abonnenter som bygger på noen kvadratmeter på huset sitt, men større utbyggingsprosjekter der kommunens hovedledningssystemer vil kreve en annen kapasitet. Den nedre grensen kan også justeres ned til eksempelvis 50 m2, men for å være i tråd med hensikten til bestemmelsen, anbefaler arbeidsgruppen 80 m2. Dette også for å unngå unødvendig saksbehandling.

## Todelt årsgebyr

Ny vann- og avløpsforskrift foreslår et todelt årsgebyr for både vann og avløp, med en fast del og en variabel del (tilsvarende alternativ 2 i figur 1, under pkt. 5). Valget av en todelt gebyrmodell begrunnes i at dette bedre vil fange opp tjenestenes kostnadssammensetning, samt at det gir anledning til å differensiere den faste delen av årsgebyret.

Hvor stor andel av årsgebyret som skal være henholdsvis fast og variabel del, fastsettes av kommunestyret i forbindelse med budsjettbehandlingen og fremgår av kommunens prisliste.

## Abonnementsgebyr (Fastledd)

I forslaget til ny forskrift foreslås det at boligeiendom og fritidsbolig skal betale abonnementsgebyr som en fast sats per boenhet. Det begrunnes med at boligeiendom og fritidsbolig utnytter infrastrukturen likt uavhengig av bruksareal.

Nærings- og kombinasjonseiendom skal betale abonnementsgebyr etter fastsatte kategorier som gjenspeiler vannforsyningskapasiteten til den enkelte eiendom. Bakgrunnen for inndelingen i kategorier er at kommunen må ta hensyn til at kommunens infrastrukturkostnader knyttet til vann og avløp er forholdsmessig høyere for storforbrukende abonnenter enn for en boligeiendom.

Næringsabonnenter i ny forskrift vil bli inndelt i seks ulike kategorier som gir fra 1 til 50 abonnementsgebyrer. Tabell 3 viser en oversikt over antall fastledd (abonnementsgebyr) basert på vannforsyningskapasitet, og antall abonnenter innenfor kategoriene. Dette gjelder for nærings- og kombinasjons­eiendommer. Med kombinasjonseiendom menes eiendom hvor det både er næringsbygninger og bygninger for bolig.

|  |  |  |  |  |  |
| --- | --- | --- | --- | --- | --- |
| **Næringskategorier** | **Antall fastledd** | **m3 lav** | **m3 høy** | **Abonnenter vann** | **Abonnenter avløp** |
| Kategori 1 | 1 | 0 | 300 | 355 | 278 |
| Kategori 2 | 3 | 300 | 1 000 | 184 | 143 |
| Kategori 3 | 6 | 1 000 | 3 000 | 63 | 52 |
| Kategori 4 | 12 | 3 000 | 6 000 | 18 | 14 |
| Kategori 5 | 24 | 6 000 | 20 000 | 14 | 10 |
| Kategori 6 | 50 | 20 000 | 50 000 | 4 | 2 |

Tabell 3 - Oversikt over næringskategorier, antall fastledd og antall abonnenter i hver kategori.

Den enkelte eiendom skal betale et gitt antall abonnementsgebyr etter denne tabellen basert på eiendommens høyeste vannforbruk i årene 2017-2022. Dette er en god og tilgjengelig approksimasjon på forsyningskapasitet til den enkelte eiendom og dermed også på kommunens infrastrukturkostnader per storforbrukende næringseiendom. Praksisen er i bruk i flere kommuner.

Uten en slik vekting ville hver næringsabonnent bare betalt ett abonnementsgebyr uavhengig av eiendommens relative andel av kommunens produksjons-/håndteringskapasitet. Dette ville resultert i en uheldig skjevdeling av kapitalkostnadene mellom bolig- og næringseiendommer. Antall fastledd følger en avtakende funksjon gitt vannforbruk.

### Endring av tilordnet kategori for abonnementsgebyr

Det er ikke lagt opp til at tilordnet kategori for den enkelte eiendom skal kunne endres på basis av en reduksjon i vannforbruket. Det er flere årsaker til dette:

* Fastleddet skal dekke kommunens kostnader knyttet til den teoretiske leveringskapasiteten til hver abonnent.
* Kommunens infrastruktur avskrives lineært over 40 år slik at de faste kostnadene er relativt stabile over tid og er upåvirket av endringer i den enkelte abonnents varierende vannforbruk.
* Siden kommunens kostnader innenfor vann og avløp i sin helhet skal dekkes av abonnentene, medfører endringer av kategoritilhørighet en kostnadsforskyvning fra en gruppe abonnenter til en annen.
* Dersom en abonnent gis anledning til å «søke» om tilordning til en annen kategori vil dette kunne få en uheldig smitteeffekt samtidig som det kan føre til en uønsket «etterspørsel» etter politisk (sær-)behandling.
* Stadig endring av kategoritilhørighet for et stort antall næringsabonnenter kan påføre kommunen kostnader med å oppdatere fakturasystemet.

Arbeidsgruppen anbefaler å revidere kategoritilhørighet ved jevne mellomrom, f.eks. hvert femte år. Vi anbefaler da å se på forbruksdata fra årene 2017 og frem til sist avleste målerstand for den enkelte eiendom. Det høyeste vannforbruket i perioden bør legges til grunn for kategoritilhørighet.

## Variabelt gebyr

Regelverket gir begrensede muligheter til å differensiere det variable forbruksgebyret. Det anbefales å operere med samme gebyr per m3 for alle abonnentgrupper.

Gebyret fastsettes som hovedregel etter målt forbruk for øvrige eiendommer og unntaksvis etter stipulert forbruk der vannmåler ikke er installert.

## Omregningsfaktor for stipulert forbruk

Regelverket understreker at det stipulerte forbruket skal i størst mulig grad tilsvare reelt forbruk. Ifølge Norsk Vann (2011) bør omregningsfaktoren for stipulert årlig forbruk ligge mellom 1,1–1,3 m3 per m2 bruksareal. I forslag til ny forskrift foreslås det en omregningsfaktor på 1,2 m3 per m2 bruksareal. Forholdstallet fastsettes i gebyrregulativet. Det er verdt å merke seg at alle abonnenter skal ha vannmåler. Reglene for stipulert forbruk er der kun som en sikkerhetsventil i tilfelle en eiendom ikke har installert vannmåler.

## Særskilt om vannmåler

Gjeldende forskrifter tar utgangspunkt i at vannmålere eies av kommunen. I forslag til ny forskrift videreføres dette.

I forslag til ny forskrift åpnes det for at kommunen kan fastsette årsgebyret skjønnsmessig etter purring dersom abonnenten unnlater å foreta avlesning. Kommunen kan selv foreta avlesning uten ytterligere varsel til abonnenten, og kreve særskilt gebyr for dette (oppmøtegebyr for avlesning av vannmåler). Satsen for oppmøtegebyret er basert på kostnadsdekning og fastsettes av kommunestyret, og vil fremgår av prislisten for kommunale tjenester.

# Gebyrsimulering

Den nye VA-forskriften danner grunnlaget for nye priser i prislisten for kommunale tjenester. Prislisten vedtas av kommunestyret og følgende gebyrsimuleringer er kun en eksempelvis oppstilling. Simuleringen nedenfor viser en sammenligning av VA-gebyrene i 2023 ved ny og gjeldende VA-forskrift. Alle priser inkluderer mva.

## Abonnements- og forbruksgebyr ved ny forskrift

Tabell 4 og tabell 5 nedenfor viser abonnements- og forbruksgebyr for vann og avløp for ny og gjeldende VA-forskrift. Boligeiendom, herunder fritidsbolig, skal betale abonnementsgebyr som en fast sats per boenhet, mens nærings- og kombinasjonseiendommer skal betale abonnementsgebyrer etter vektede kategorier, som igjen er basert på vannforsyningskapasitet (historisk vannforbruk).

|  |  |  |  |  |
| --- | --- | --- | --- | --- |
| **Vann 2023 inkl. mva.** |  | **Enhet** | **Gjeldende** | **Ny forskrift** |
| Abonnementsgebyr |  | kr/boenhet |  | 264 |
| Forbruksgebyr |  | kr/m3 | 47,50 | 45,75 |

Tabell 4 - Vann - Forbruks- og abonnementsgebyr for ny og gjeldende VA-forskrift.

|  |  |  |  |  |
| --- | --- | --- | --- | --- |
| **Avløp 2023 inkl. mva.** |  | **Enhet** | **Gjeldende** | **Ny forskrift** |
| Abonnementsgebyr |  | kr/enhet |  | 439 |
| Forbruksgebyr |  | kr/m3 | 82,50 | 78,29 |

Tabell 5 - Avløp - Forbruks- og abonnementsgebyr for ny og gjeldende VA-forskrift.

## Årsgebyr bolig med vannmåler

100 % av de private vann- og avløpsabonnenter betaler i dag etter målt forbruk. Tabell 6 og 7 viser vann- og avløpsgebyrer ved ny og gjeldende VA-forskrift for boligeiendommer med fem ulike størrelser for målt forbruk; 60, 120, 200, 220 og 2.200 m3.

|  |  |  |  |
| --- | --- | --- | --- |
| **Målt - Årsgebyr Vann inkl. mva.** | **m3** | **Gjeldende** | **Ny forskrift** |
| Seksjonert leilighet (1 boenhet) | 60 | 2 850 | 3 009 |
| Enebolig (1 boenhet) | 120 | 5 700 | 5 754 |
| Enebolig (1 boenhet) | 200 | 9 500 | 9 414 |
| Enebolig med hybel (2 boenheter) | 220 | 10 450 | 10 593 |
| Borettslag (40 boenheter) | 2 200 | 104 500 | 111 210 |

Tabell 6 - Simulerte vanngebyrer for ulike boligeiendommer med vannmåler.

|  |  |  |  |
| --- | --- | --- | --- |
| **Målt - Årsgebyr Avløp inkl. mva.** | **m3** | **Gjeldende** | **Ny forskrift** |
| Seksjonert leilighet (1 boenhet) | 60 | 4 950 | 5 136 |
| Enebolig (1 boenhet) | 120 | 9 900 | 9 834 |
| Enebolig (1 boenhet) | 200 | 16 500 | 16 097 |
| Enebolig med hybel (2 boenheter) | 220 | 18 150 | 18 102 |
| Borettslag (40 boenheter) | 2 200 | 181 500 | 189 798 |

Tabell 7 - Simulerte avløpsgebyrer for ulike boligeiendommer med vannmåler.

|  |  |  |  |
| --- | --- | --- | --- |
| **Målt - Årsgebyr VA inkl. mva.** | **m3** | **Gjeldende** | **Ny forskrift** |
| Seksjonert leilighet (1 boenhet) | 60 | 7 800 | 8 145 |
| Enebolig (1 boenhet) | 120 | 15 600 | 15 588 |
| Enebolig (1 boenhet) | 200 | 26 000 | 25 511 |
| Enebolig med hybel (2 boenheter) | 220 | 28 600 | 28 695 |
| Borettslag (40 boenheter) | 2 200 | 286 000 | 301 008 |

Tabell 8 - Totalt årsgebyr ved målt forbruk for vann og avløp

## Årsgebyr næring

Tabell 9 og 10 nedenfor viser vann- og avløpsgebyrer ved ny og gjeldende VA-forskrift for næringseiendommer. Det er tatt utgangspunkt i seks tenkte bedrifter for målt forbruk.

|  |  |  |  |
| --- | --- | --- | --- |
| **Næring - Årsgebyr Vann inkl. mva.** | **m3** | **Gjeldende** | **Ny forskrift** |
| Varehandel | 150 | 7 125 | 7 127 |
| Kontorbygg | 900 | 42 750 | 41 967 |
| Sykehjem | 1 500 | 71 250 | 70 209 |
| Industri | 4 500 | 213 750 | 209 043 |
| Hotell | 10 000 | 475 000 | 463 836 |
| Produksjonsbedrift | 30 000 | 1 425 000 | 1 385 700 |

Tabell 9 - Simulerte vanngebyrer for ulike næringseiendommer

|  |  |  |  |
| --- | --- | --- | --- |
| **Næring - Årsgebyr Avløp inkl. mva.** | **m3** | **Gjeldende** | **Ny forskrift** |
| Varehandel | 150 | 12 375 | 12 183 |
| Kontorbygg | 900 | 74 250 | 71 778 |
| Sykehjem | 1 500 | 123 750 | 120 069 |
| Industri | 4 500 | 371 250 | 357 573 |
| Hotell | 10 000 | 825 000 | 793 436 |
| Produksjonsbedrift | 30 000 | 2 475 000 | 2 370 650 |

Tabell 10 - Simulerte avløpsgebyrer for ulike næringseiendommer

|  |  |  |  |
| --- | --- | --- | --- |
| **Næring - Årsgebyr VA inkl. mva.** | **m3** | **Gjeldende** | **Ny forskrift** |
| Varehandel | 150 | 19 500 | 19 309 |
| Kontorbygg | 900 | 117 000 | 113 745 |
| Sykehjem | 1 500 | 195 000 | 190 278 |
| Industri | 4 500 | 585 000 | 566 616 |
| Hotell | 10 000 | 1 300 000 | 1 257 272 |
| Produksjonsbedrift | 30 000 | 3 900 000 | 3 756 350 |

Tabell 11 - Samlet årsgebyr næring for vann og avløp

# Nærmere om sentrale regler

*Lov om kommunale vass- og avløpsanlegg*, samt tilhørende forskrift, sier at kommunene kan dekke inn inntil 100 % av sine kostnader til vannforsyning og avløpshåndtering gjennom gebyrer. Videre sier lovens tilhørende forskrift at gebyrene skal bestå av engangsgebyr for tilknytning og årlige gebyrer. Ved beregning av selvkost bør de til enhver tid gjeldende retningslinjer for beregning av selvkost for kommunale betalingstjenester legges til grunn.

De årlige gebyrene skal enten beregnes på grunnlag av vannforbruk alene, eller en todelt gebyrordning med en fast og en variabel del. Figur 1 skisserer de to alternativene.

Et bilde som inneholder tekst, skjermbilde, Font, Rektangel

Automatisk generert beskrivelse

Figur 1 - Vann- og avløpsgebyrer

## Anledning til å kreve inn gebyret

Plikt til å betale engangsgebyr for tilknytning oppstår når en ellers gebyrpliktig eiendom blir bebygd, eller når gebyrplikt for bebygd eiendom inntrer etter *lov om kommunale vass- og avløpsanlegg* *§ 3*.

I § 2-3 i forslag til ny forskrift om ansvar og betaling fremgår det foreløpig at gebyret faktureres etter gjeldende sats ved gitt igangsettingstillatelse. Det pågår imidlertid en rettsak for lagmannsretten om i hvilken grad dette gjelder når kommunen har mottatt komplett rammesøknad, eller når det er mottatt komplett søknad om igangsettingstillatelse. Utfallet av rettsaken som ventes å være klart i løpet av sommer/tidlig høst, vil få betydning for den endelige ordlyden i bestemmelsen.

Kommunen bestemmer for øvrig når gebyrene forfaller til betaling.

### Andre forhold

Kommunen kan ikke ilegge tilleggsgebyr eller øke gebyrsatsen ved manglende etterlevelse av pålegg. Imidlertid kan kommunen kreve dekket faktiske direkte kostnader som kommunen har pga. manglende etterlevelse av pålegg knyttet til den enkelte eiendom.

Ved omlegging eller utbedring av avløpsledninger kan kommunen kreve at eier av tilknyttet stikkledning foretar tilsvarende omlegging eller utbedring.

Unnlater gebyrpliktig å etterkomme pålegg om utbedring av lekkasjer som medfører forurensing kan det fastsettes tvangsmulkt. Vedtak om tvangsmulkt fastsettes i henhold til *forurensningslovens* § 73. Kommunen har myndighet til å vedta tvangsmulkt på de områdene hvor de etter loven og forskrifter ellers har forurensningsmyndighet. Tvangsmulkten skal ha en størrelse som gjør det ulønnsomt å ikke følge kravet. Innkrevd tvangsmulkt tilfaller staten. Se § 9-8 i forslag til ny forskrift.

# Arbeidsgruppen

Forslag til ny forskrift for vann og avløp er utarbeidet av teknisk enhet i Ringerike kommune.

Målsetningen med arbeidet har vært å lage en forskrift som er rettferdig, tydelig og fleksibel. Rettferdig: Gebyrene skal gjenspeile de ulike brukergruppenes kostnadsnivå på best mulig måte. Tydelig: Forskriften skal være lett å lese og håndheve med klart og forståelig språk uten uklare, eller vanskelige, formuleringer. Fleksibel: Forskriften henviser til årlige kommunestyrevedtak for gebyrenes størrelse.

Tekniske enhet, Ringerike kommune.